ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

36-и годишен доклад на Комисията до Съвета и Европейския парламент
относно антидъмпинговите, антисубсидийните и защитните мерки на ЕС (2017 г.)

Въведение

В настоящия доклад са описани антидъмпинговите, антисубсидийните и защитните мерки на Европейския съюз, приети през 2017 г. Той е изготвен съгласно разпоредбите на член 23 от Регламент (ЕС) 2016/1036 на Европейския парламент и на Съвета за защита срещу дъмпингов внос от страни, които не са членки на Европейския съюз („основния антидъмпингов регламент“), член 34 от Регламент (ЕС) 2016/1037 на Европейския парламент и на Съвета относно защитата срещу субсидиран внос от държави, които не са членки на Европейския съюз („основния антисубсидиен регламент“), и член 23 от Регламент (ЕС) 2015/478 на Европейския парламент и на Съвета относно общите правила за внос.

2017 г. беше година от определящо значение за развитието на политиката в областта на търговската защита в ЕС. Първо, на 20 декември 2017 г. влезе в сила промяна на основния антидъмпингов регламент и основния антисубсидиен регламент, с която беше въведена нова методология за изчисляване на нормалната стойност в ситуациите, в които на пазара на държавата на износа съществуват нарушения по отношение на цените и на разходите. Новият регламент беше последван от публикуването на изчерпателен доклад по държави, в който са описани значителни нарушения в Китай[[1]](#footnote-2). (вж. подробно описание в раздел 5 по-долу).

На второ място, през декември 2017 г. съзаконодателите на ЕС постигнаха решителен напредък по отделно законодателно предложение за модернизиране на инструментите на ЕС за търговска защита и достигнаха до споразумение по обширен кръг от теми (например ускорени разследвания, по-добро прилагане на правилото за по-ниското мито, по-голяма прозрачност чрез предварително оповестяване преди налагането на временни мерки, признаване на ролята на профсъюзите). Въпросното споразумение проправи пътя към влизането в сила на това дългоочаквано законодателство на 8 юни 2018 г. Тези нови правила се прилагат за всички разследвания, започнати след тази дата. Взети заедно, двата пакета изменения на основния антидъмпингов регламент и на основния антисубсидиен регламент представляват първото задълбочено преразглеждане на антидъмпинговото и антисубсидийното законодателство на ЕС, правено от 1995 г. насам.

Трябва да се отбележи, че законовият акт, който влезе в сила на 20 декември 2017 г., внесе промени също така в изискванията за годишните доклади на Комисията. Предвид това, че през 2017 г. никоя от антидъмпинговите и антисубсидийните процедури на ЕС не беше засегната от тези законодателни промени, в настоящия доклад не е предоставена информация в това отношение. Настоящият доклад е придружен, както и през предходните години, от работен документ на службите на Комисията с подробни приложения към него, в които е предоставен, наред с другото, цялостен преглед на съществуващите законодателство, терминология и процедури.

Работата на Комисията по отделни разследвания през 2017 г. продължи да бъде значителна, като броят на наложените временни и окончателни мерки беше същият като броя на тези през 2016 г., а дейността по отношение на прегледа на съществуващите мерки беше значително засилена. Комисията продължи да използва всички налични средства, с които разполага по силата на съществуващата правна рамка, за да се даде на европейската промишленост ефикасна компенсация в случай на несправедливи търговски практики при внос.

Освен това много от случаите, разследвани от Комисията, бяха свързани с особено големи предизвикателства поради високата си степен на сложност и ресурсите, които трябваше да бъдат мобилизирани. В работния документ на службите на Комисията се съдържа подробно описание на извършената работа.

Настоящият доклад и документът на службите на Комисията са обществено достъпни и на адрес <http://ec.europa.eu/trade/issues/respectrules/anti_dumping/legis/index_en.htm>.

**1.** **Преглед на антидъмпинговите, антисубсидийните и защитните мерки и свързаните с тях разследвания**

1.1. Общи положения

В края на 2017 г. в ЕС бяха в сила 97 окончателни антидъмпингови мерки (чийто обхват беше разширен[[2]](#footnote-3) в 29 случая) и 13 изравнителни мерки (чийто обхват беше разширен в три случая)[[3]](#footnote-4). Това представлява слабо повишение (4 %) в сравнение с предходната година.

Обемът на работата по разследването се задържа на високо ниво, като почти достигна този от 2016 г. Работата се състоеше предимно от голям брой трудоемки разследвания по нови случаи, както и от все по-голям брой прегледи. В края на 2017 г. имаше общо 46 текущи разследвания, както ичетири разследвания за възстановяване, които обхващат 61 отделни искания за възстановяване.

През 2017 г. 0,31 % от общия внос в ЕС беше засегнат от антидъмпингови (АД) или антисубсидийни (АС) мерки. Въпреки че не са налични пълни данни, разследванията в рамките на преглед с оглед изтичане на срока на действие в много случаи показват, че налагането на мерки води до значително намаляване на вноса на засегнатите продукти.

Подробен преглед е направен в работния документ на службите на Комисията, който придружава настоящия доклад. Позоваванията на приложенията към работния документ на службите на Комисията са посочени до заглавията на разделите.

1.2. Нови разследвания (вж. приложения А—Д)

През 2017 г. бяха започнати 11 нови разследвания (пет от тях се отнасяха за химическия сектор и свързаните с него сектори), а два случая бяха повторно подложени на разглеждане в изпълнение на съдебни заключения. При две от процедурите бяха наложени временни мита. Общо в 12 случая разследването приключи с налагане на окончателни мита, а две разследвания приключиха без налагане на мерки.

1.3. Разследвания в рамките на прегледа

Разследванията в рамките на прегледа продължават да бъдат съществена част от дейността на службите на Комисията, отговарящи за инструментите за търговска защита. В таблица 1 в работния документ на службите на Комисията са представени статистическите данни за периода 2013—2017 г.

1.3.1. Прегледи с оглед изтичане на срока на действие на мерките (вж. приложение Е)

В член 11, параграф 2 от основния антидъмпингов регламент и в член 18 от основния антисубсидиен регламент се предвижда срокът на мерките да изтече след пет години, освен ако не бъде доказано посредством преглед с оглед изтичането на срока на действие, че те трябва да продължат да се прилагат в първоначалната си форма.

През 2017 г. бяха започнати девет разследвания в рамките на преглед с оглед изтичане на срока на действие, а 19 такива прегледа приключиха с потвърждаване на налагането на мита за период от още пет години. Един преглед с оглед изтичането на срока на действие приключи с прекратяване на мерките. През 2017 г. пет мерки (всички от които бяха антидъмпингови) бяха автоматично прекратени, т.е. без преглед, след като изтече техният 5-годишен срок на действие.

1.3.2. Междинни прегледи (вж. приложение Ж)

В член 11, параграф 3 от основния антидъмпингов регламент и в член 19 от основния антисубсидиен регламент се предвижда мерките да бъдат подложени на преглед по време на срока на тяхното действие, за да бъдат адаптирани с цел справяне с променените обстоятелства. Прегледите могат да бъдат ограничени до аспекти, свързани с дъмпинга/субсидирането или с вредата.

През 2017 г. бяха започнати общо десет междинни прегледа. Един междинен преглед приключи с изменение на митото, а един беше прекратен без изменение на мерките.

1.3.3. Междинни прегледи „от друг вид“ (вж. приложение З)

През 2017 г. бяха започнати два прегледа „от друг вид“, т.е. такива, които не попадат в обхвата на член 11, параграф 3 от основния антидъмпингов регламент или на член 19 от основния антисубсидиен регламент. През 2017 г. бяха приключени пет такива прегледа. Тези прегледи обикновено се отнасят до изпълнението на постановени съдебни решения.

1.3.4. Прегледи за нови износители (вж. приложение И)

В член 11, параграф 4 от основния антидъмпингов регламент и в член 20 от основния антисубсидиен регламент се предвижда извършване на преглед за „нов износител“ и съответно — на „ускорен“ преглед, с цел определяне на индивидуален дъмпингов марж или на индивидуално изравнително мито за нови износители, намиращи се в съответната държава на износа, които не са изнасяли продукта през разследвания период. Тези износители трябва да докажат, че са същински нови износители и че действително са започнали да изнасят за ЕС след края на разследвания период. В качеството им на нови износители за тях може да бъде изчислено индивидуално мито, което обикновено е по-ниско от митото, приложимо за цялата държава.

През 2017 г. бяха започнати шест прегледа за нови износители. Не приключи нито един такъв преглед.

1.3.5. Разследвания относно изчерпването на ефекта на мерките (вж. приложение Й)

При наличието на достатъчно информация, че след първоначалния разследван период и преди или след налагането на мерките експортните цени са се понижили, или че не е настъпила промяна в цените за препродажба или в производните от тях продажни цени на внесения в ЕС продукт, или че настъпилата промяна е недостатъчна, може да бъде започнат преглед за „изчерпване“ на ефекта, при който да се установи дали мярката е оказала въздействие върху посочените по-горе цени. В тези случаи дъмпинговите маржове може да бъдат преизчислени и митото да бъде повишено, за да бъдат отчетени тези по-ниски износни цени. Възможността за провеждане на прегледи за „изчерпване“ на ефекта на мерките е предвидена в член 12 от основния антидъмпингов регламент и в член 19, параграф 3 от основния антисубсидиен регламент.

През 2017 г. не бяха започнати прегледи във връзка с изчерпване на ефекта на мерките. Един такъв преглед приключи без увеличаване на митото.

1.3.6. Разследвания за заобикаляне на мерките (вж. приложение К)

В член 13 от основния антидъмпингов регламент и в член 23 от антисубсидиен регламент се предвижда възможността дадено разследване да бъде възобновено в случаите, в които са налице доказателства, че мерките се заобикалят.

През 2017 г. бяха започнати три такива разследвания. Едно разследване за заобикаляне приключи с разширяване на обхвата на мерките и едно — без разширяване на обхвата.

1.4. Разследвания за защитни мерки (вж. приложение Л)

През 2017 г. не бяха започнати разследвания за защитни мерки, нито бяха наложени мерки.

2. Привеждане в действие на антидъмпинговите/антисубсидийните мерки

2.1. Последващи дейности относно мерките

Последващите дейности по отношение на действащите мерки бяха в четири основни направления: 1) предотвратяване на измамите; 2) мониторинг на търговските потоци и на тенденциите на пазара; 3) подобряване на ефективността с подходящи инструменти; и 4) реагиране при нередни практики. Тези дейности дадоха възможност на Комисията, съвместно с държавите членки, да предприема по-активни действия за гарантиране на адекватното привеждане в действие на мерките за търговска защита в Европейския съюз.

2.2. Мониторинг на доброволните ангажименти за спазване на минимален ценови праг (гаранции) (вж. приложения М и Р)

Мониторингът на доброволните ангажименти за спазване на минимален ценови праг е част от дейностите по привеждане в действие, като се има предвид, че поемането на тези ангажименти е форма на антидъмпингови или антисубсидийни мерки. Ангажиментите се приемат от Комисията само ако след разследване тя се е уверила, че с тях ефикасно може да се отстрани вредоносното действие на дъмпинга или на субсидирането.

В началото на 2017 г. бяха в сила 102 доброволни ангажимента за спазване на минимален ценови праг. През 2017 г. доброволните ангажименти на 5 дружества бяха оттеглени, тъй като бяха установени нарушения или тъй като проследяването на изпълнението на ангажиментите беше станало неосъществимо. Доброволните ангажименти на 7 дружества също бяха оттеглени по искане на тези дружества. Доброволните ангажименти на 87 дружества бяха отменени. Не беше приет нито един нов ангажимент. В резултат на това в края на 2017 г. бяха в сила общо 3 ангажимента.

3. Възстановявания

С член 11, параграф 8 от основния антидъмпингов регламент и с член 21, параграф 1 от основния антисубсидиен регламент на вносителите се дава право да подадат искане за възстановяване на съответните събрани мита, ако се докаже, че дъмпинговият/субсидийният марж е бил премахнат или намален до ниво, по-ниско от нивото на действащото мито.

През 2017 г. бяха подадени 75 нови искания за възстановяване. В края на 2017 г. бяха в ход 4 разследвания за възстановяване, обхващащи 61 искания. През 2017 г. бяха приети 26 решения за изпълнение на Комисията за частично възстановяване или за отхвърляне на искания за възстановяване.

4. Модернизиране на ИТЗ

През април 2013 г. Комисията прие предложение, насочено към модернизирането на инструментите за търговска защита („ИТЗ“) на ЕС. На 5 декември 2017 г., след продължителен законодателен процес, Съветът и Европейският парламент постигнаха споразумение по отношение на предложението на Комисията, което впоследствие влезе в сила на 8 юни 2018 г.

Това е важна стъпка напред, тъй като представлява — заедно с новата методология за изчисляване (вж. по-долу раздел 5 от настоящия доклад) — първата значителна промяна на тези инструменти от приключването на Уругвайския кръг на многостранните търговски преговори на СТО насам. Те правят инструментите за търговска защита на ЕС по-ефективни, прозрачни и по-добре адаптирани за справяне с предизвикателствата на световната икономика. Същевременно те доближават тези инструменти до потребностите на по-малките дружества. Те са в полза на производителите от ЕС, но също така вземат предвид интересите на вносителите и на потребителите надолу по веригата, които зависят от вноса.

Ето някои от най-важните елементи на модернизираното антидъмпингово и антисубсидийно законодателство на ЕС: подобрен метод за изчисляване на маржа на вредата, възстановяване на изчисляването на непричиняваща вреда цена, която ще включва минимална печалба в размер на 6 %, по-кратки срокове за налагането на временни мерки, ранно предупреждение по отношение на налагането на временни антидъмпингови и антисубсидийни мерки, допълнителна подкрепа за МСП в ЕС, адаптиране на „правилото за по-малкото мито“, така че да бъде взето предвид съществуването на нарушения на цените на суровините, както и нова роля за социалните и екологичните аспекти в процедурите за търговска защита.

5. Изменение на антидъмпинговото и антисубсидийното законодателство на ЕС през 2017 г.

На 9 ноември 2016 г. Комисията прие предложение за изменение на антидъмпинговия регламент и антисубсидийния регламент на ЕС, целящо въвеждането на нова методология за изчисляване на нормалната стойност с оглед по-добро справяне с повлияните от държавата нарушения на пазара в трети държави и засилване на антисубсидийния инструмент. Тези изменения на основния антидъмпингов и основния антисубсидиен регламент на ЕС влязоха в сила на 20 декември 2017 г.

С новата методология се цели да се реагира на значителни нарушения вследствие на намеса от страна на държавата и да бъде взета предвид новата икономическа действителност, възникнала през последните години. Тези нарушения могат да съществуват в дадена държава като цяло или в даден сектор. В това отношение новата методология е неутрална по отношение на държавите и се прилага спрямо всички държави — членки на СТО. Законодателството ясно определя, че приемането на нова методология по отношение на дъмпинга не засяга третирането на която и да е държава като непазарна икономика. В случаите, когато бъде установено, че е нецелесъобразно да се използват цените или разходите на вътрешния пазар на трета държава поради повлияни от държавата нарушения в областта на нейната икономика, новата методология ще бъде прилагана с цел изчисляване на нормалната стойност на даден продукт.

За да бъде „задействано“ прилагането на новата методология, трябва да бъде установено, че е нецелесъобразно да се използват цените или разходите на вътрешния пазар поради значителни нарушения в държавата на износ. При установяването на наличие на нарушения ще бъдат разглеждани няколко критерия, като например политиките и влиянието на държавата, широкото разпространение на държавни предприятия, дискриминацията в полза на местните дружества или липсата на независимост на финансовия сектор.

Докладите, изготвени от Комисията относно държавите/секторите, в които са установени нарушения, могат да бъдат използвани от промишлеността на ЕС, която ще може да се позовава на съдържащите се в тях доказателства, за да защитава доводите си във връзка с държави, в които съществуват нарушения. Комисията ще избере държавите, за които да изготви доклади, в зависимост от тяхното относително значение за антидъмпинговите мерки на ЕС като цяло, както и в зависимост от индикациите за съществуването на евентуални значителни нарушения. В деня на влизане в сила на новото законодателство ГД „Търговия“ публикува на своя уебсайт доклад относно нарушенията на пазара в китайската икономика — държавата, която в най-голяма степен е обект на антидъмпинговите мерки на ЕС. Комисията също така обяви, че следващият доклад по държави ще се отнася до Русия.

Новите правила се прилагат по отношение на всички нови разследвания и прегледи с оглед изтичане на срока на действие на мерките, започнати след 20 декември 2017 г. Междинните прегледи, започнати след тази дата, ще се основават на новата методология, ако самата мярка се основава на нея. Ако подлежащата на преразглеждане мярка все още се основава на използваната по-рано методология, тази методология ще продължи да се прилага по отношение на всеки един междинен преглед преди започването на първия преглед с оглед изтичането на срока на действие след 20 декември 2017 г.

Новото законодателство засили също така антисубсидийния инструмент, за да се даде възможност на Комисията да обхваща по-добре целия размер на субсидирането, като се създаде възможност да се реагира също и в случай на субсидии, които са установени едва в хода на разследването.

6. Държава със статут на пазарна икономика (СПИ)

По повод влизането в сила на 20 декември 2017 г. на новата методология за изчисляване беше изменена разпоредбата, която се прилага по отношение на държавите с непазарна икономика (член 2, параграф 7 от основния антидъмпингов регламент). В нейния обхват сега попадат единствено държавите, които не членуват в СТО и които са включени в приложение I към Регламент (ЕС) 2015/755[[4]](#footnote-5). Накратко, в тези случаи нормалната стойност се изчислява въз основа на разходите и цените, които са установени в т. нар. „държава аналог“.

7. Информационни и комуникационни дейности/ Двустранни контакти

7.1. Малки и средни предприятия (МСП)

През 2017 г. информационното бюро за МСП продължи да обработва искания за информация, свързана с инструментите за търговска защита. Съдействието, предоставяно на МСП от информационното бюро, обхващаше запитвания, свързани с конкретни случаи, както и с разпоредбите относно процедурни и съществени елементи от антидъмпинговите и антисубсидийните процедури. Това информационно бюро беше създадено през 2004 г. в отговор на трудностите, пред които са изправени МСП поради малкия си размер и ограничените си ресурси, предвид сложния характер на разследванията на мерките за търговска защита.

7.2. Двустранни контакти/информационни дейности — промишленост и трети държави

Важна част от работата на службите, работещи в областта на инструментите за търговска защита (ИТЗ), е да разясняват законодателството и практиките на ЕС по отношение на дейностите, свързани с търговската защита, и да осъществяват обмен на мнения относно практиките на трети държави. През 2017 г. се състояха редица двустранни срещи за обмен на най-добри практики с длъжностни лица, отговарящи за ИТЗ, от САЩ, Китай, Япония и Корея.

През 2017 г. службите в областта на търговската защита поддържаха контакти на практика с всички ключови организации на заинтересовани страни, засегнати от търговската защита, включително чрез редовни срещи с Business Europe, както и със сдружения от сектора. Една от основните теми на тези срещи беше дискутирането на законодателните промени по отношение на ИТЗ.

8. Съдебен контрол: решения, постановени от Съда на Европейския съюз (Съда) / Общия съд (ОС)

През 2017 г. Общият съд („ОС“) и Съдът на Европейския съюз („Съдът“) постановиха 29 решения в областта на антидъмпинговите или антисубсидийните мерки. 15 решения бяха произнесени от ОС. 12 се отнасяха до обжалвания на заключения на ОС, които бяха решени от Съда. Не на последно място Съдът също постанови две преюдициални заключения в областта на ИТЗ.

През 2017 г. бяха образувани 20 нови производства (в сравнение с 34 през 2016 г., 20 през 2015 г., 37 през 2014 г., 33 през 2013 г., 23 през 2012 г. и 16 през 2011 г.). 11 от тях бяха образувани пред ОС (10 жалби за отмяна и една молба за определяне на съдебните разноски), а 9 — пред Съда (шест обжалвания и три преюдициални заключения).

В приложение Т към работния документ на службите на Комисията се съдържа списък на антидъмпинговите/антисубсидийните дела, заведени пред ОС и Съда, по които в края на 2017 г. все още не е било постановено решение.

9. Дейности в рамките на Световната търговска организация (СТО)

9.1. Уреждане на спорове в областта на антидъмпинговите, антисубсидийните и защитните мерки

СТО предвижда строга процедура за уреждане на спорове между своите членове във връзка с прилагането на споразуменията на организацията.

На 5 септември 2017 г. Апелативният орган представи доклада си във връзка с делото срещу ЕС за антидъмпинговите мерки по отношение на вноса на определени мастни алкохоли с произход от Индонезия (DS442). Апелативният орган потвърди по същество заключенията на експертната група, че Индонезия не е успяла да докаже, че ЕС е действал в несъответствие с член 2, параграф 4 от Антидъмпинговото споразумение на СТО.

На 6 юли 2017 г. експертната група представи доклада си по делото срещу ЕС във връзка с изравнителните мерки по отношение на вноса на определен полиетилентерефталат от Пакистан (DS486). Експертната група заключи по същество, че като е констатирал, че цялата сума на опростените мита е представлявала подлежаща на изравняване субсидия съгласно Споразумението за субсидиите и изравнителните мерки, ЕС е действал в несъответствие с член 3, параграф 1, буква а) от същото.

На 12 декември 2016 г. Китайската народна република поиска да бъдат проведени консултации с ЕС във връзка с разпоредбите на основния антидъмпингов регламент на ЕС, с които се урежда установяването на нормалната стойност по отношение на вноса от Китай (DS516). Първият кръг от консултации се състоя на 23 януари 2017 г., като експертната група беше сформирана впоследствие — на 3 април 2017 г.

На 23 октомври 2017 г. ЕС уведоми Органа за уреждане на спорове (ОУС), че с приемането на регламент[[5]](#footnote-6) за изменение на антидъмпинговите мерки, които не съответстват на СТО по отношение на биодизела, е осигурено цялостното прилагане на препоръките и решенията на ОУС във връзка с делото срещу ЕС за антидъмпинговите мерки, наложени по отношение на биодизел от Аржентина (DS473).

През 2017 г. също така беше в ход производство по уреждане на спорове във връзка с делото за антидъмпинговите мерки на ЕС по отношение на вноса на биодизел от Индонезия (DS480). Експертната група изпрати своя доклад до членовете на 25 януари 2018 г. За по-подробна информация вж. т. 4.2.3 от работния документ на службите на Комисията, който придружава настоящия доклад (прегледи „от друг вид“).

9.2. Други дейности в рамките на СТО

През 2017 г., в Женева бяха проведени интензивни преговори по отношение на субсидиите за рибарство. Въпреки че в тази връзка не беше постигнат съществен резултат по време на Единадесетата министерска конференция на СТО, която се проведе през декември 2017 г. в Буенос Айрес, членовете на СТО се споразумяха относно работна програма, която ще сформира основата за по-нататъшни преговори с оглед на приемането на всеобхватно споразумение на следващата Министерска конференция през 2019 г. Членовете също така поеха ангажимент да спазват стриктно задълженията си за уведомяване в областта на субсидиите за рибарство.

През 2017 г. ЕС представи ново уведомление за субсидии в изпълнение на своите задължения по СТО за 2015 и 2016 г. Новото уведомление включваше всички субсидии, предоставени от ЕС, както и субсидиите, предоставени от всяка от държавите членки. През октомври 2017 г. започна преглед на представеното уведомление в рамките на специалното заседание на Комитета по субсидиите и изравнителните мерки, който преглед ще продължи през 2018 г. Службите на Комисията участваха също в постоянния преглед на уведомлението за субсидиите от 2015 г. по време на заседанията на специалния комитет, проведени през април и октомври 2017 г.

В допълнение, ЕС участва в работата на редовните заседания на Комитета по субсидиите и изравнителните мерки, проведени през април и октомври 2017 г. През април ЕС (заедно с Канада, Япония и САЩ) представи пред Комитета по субсидиите и изравнителните мерки на СТО документ относно ролята на субсидиите и приноса им за създаването на свръхкапацитет в различни сектори на икономическата дейност. ЕС също така организира семинар по същия въпрос през октомври 2017 г. в рамките на СТО и представи основните заключения от този семинар на заседанието на Комитета през октомври. В допълнение към тези дискусии много от членовете на СТО също така разгледаха проблема относно недостатъчната прозрачност по отношение на субсидиите.

Освен това ЕС участваше активно в редовната работа на комитетите по антидъмпинговите и защитните мерки на СТО, като отговаряше на въпроси относно случаи в ЕС и повдигаше въпроси във връзка с безпокойство относно свързани с търговската защита действия на други държави, които засягат износителите от ЕС.

В рамките на неформалната група по предотвратяване на заобикалянето през април 2017 г. службите на ЕС, отговарящи за търговската защита, представиха законодателството и практиката на ЕС в областта на справянето със заобикалянето на антидъмпинговите мерки. Службите на Комисията също така участваха активно в двете сесии на Работната група по прилагането (РГП) в областта на антидъмпинга.

10. Заключение

Дейностите в областта на ИТЗ през 2017 г. бяха интензивни. Броят на разследванията продължи да бъде голям. Европейската промишленост, която страда от дъмпинговия внос, който в някои ситуации бива засилван от продължаващия промишлен свръхкапацитет, както и от повсеместното използване на субсидии в определени държави, продължи да призовава Комисията да предостави компенсации, като използва инструментите за търговска защита на ЕС. В сравнение с 2016 г. броят на наложените временни и окончателни мерки остана сравнително стабилен. Броят на започнатите разследвания в рамките на прегледа се увеличи значително — със 75 % спрямо предходната година. Както и през предходните години, не бяха предприети защитни мерки от страна на ЕС.

2017 г. се открои по отношение на законодателната дейност. Това доведе до въвеждането на нова антидъмпингова методология за изчисляване на нормалната стойност при разследванията, свързани с държави, в които възникват сериозни нарушения на пазара, както и до засилване на антисубсидийния инструмент. Новият регламент беше последван от публикуването на доклад относно значителни нарушения, които съществуват на пазара в Китай. Не на последно място, през 2017 г. беше проправен пътят към модернизирането на инструментите на ЕС за търговска защита. Разгледани заедно, тези изменения на основните регламенти представляват задълбочено преразглеждане на политиката и инструментите на ЕС за търговска защита, осъществено в полза на всички заинтересовани страни.

Целта е да се гарантира, че ЕС разполага с достатъчно солидни инструменти за търговска защита за справяне с нарушенията в световната икономика.

1. Следващият доклад по държави относно нарушенията на пазара, изготвен за целите на разследванията на мерките за търговска защита, ще се отнася до Русия. [↑](#footnote-ref-2)
2. Обхватът на мерките е бил разширяван, за да бъдат включени в него други трети държави, в случай че в тези държави е било установено заобикаляне на мерките. [↑](#footnote-ref-3)
3. Броят на мерките се отчита по продукт и по засегната държава. [↑](#footnote-ref-4)
4. Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (ОВ L 123, 19.5.2015 г., стр. 33). [↑](#footnote-ref-5)
5. Регламент за изпълнение (ЕС) 2017/1578 на Комисията от 18 септември 2017 г. за изменение на Регламент за изпълнение (ЕС) № 1194/2013 (ОВ L 239, 19.9.2017 г., стр. 9). [↑](#footnote-ref-6)